Document ID: 32005R1564

ΚΑΝΟΝΙΣΜΌΣ (EΚ) αριθ. 1564/2005 ΤΗΣ ΕΠΙΤΡΟΠΉΣ
της 7ης Σεπτεμβρίου 2005
για την κατάρτιση τυποποιημένων εντύπων προς δημοσίευση προκηρύξεων και γνωστοποιήσεων στο πλαίσιο των διαδικασιών δημοσίων συμβάσεων δυνάμει των οδηγιών 2004/17/EΚ και 2004/18/EΚ του Ευρωπαϊκού Κοινοβουλίου και του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2004/17/EΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών (1), και ιδίως το άρθρο 44 παράγραφος 1 και 63 παράγραφος 1,
την οδηγία 2004/18/EΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών (2), και ιδίως το άρθρο 36 παράγραφος 1, το άρθρο 58 παράγραφος 2, το άρθρο 64 παράγραφος 2 και το άρθρο 70 παράγραφος 1,
Κατόπιν διαβούλευσης με τη συμβουλευτική επιτροπή για τις δημόσιες συμβάσεις,
Εκτιμώντας τα ακόλουθα:
(1)
Η οδηγία 2004/17/EΚ ορίζει ότι οι συμβάσεις στις οποίες εφαρμόζεται δημοσιεύονται στην Επίσημη Εφημερίδα της Ευρωπαϊκής Ένωσης. Οι προκηρύξεις και οι γνωστοποιήσεις προς δημοσίευση πρέπει να περιλαμβάνουν τις πληροφορίες που καθορίζονται στην εν λόγω οδηγία και ιδίως στα παραρτήματα XIII, XIV, XV A, XV B, XVI, XVIII και XIX.
(2)
Η οδηγία 2004/18/EΚ ορίζει ότι οι συμβάσεις στις οποίες εφαρμόζεται δημοσιεύονται στην Επίσημη Εφημερίδα της Ευρωπαϊκής Ένωσης. προκηρύξεις προς δημοσίευση πρέπει να περιλαμβάνουν τις πληροφορίες που καθορίζονται στην εν λόγω οδηγία και ιδίως στο παράρτημα VII.
(3)
Οι οδηγίες του Συμβουλίου 92/50/EΟΚ, της 18ης Ιουνίου 1992, για το συντονισμό των διαδικασιών σύναψης δημόσιων συμβάσεων υπηρεσιών (3), 93/36/EΟΚ, της 14ης Ιουνίου 1993, περί συντονισμού των διαδικασιών για τη σύναψη συμβάσεων δημοσίων προμηθειών (4), 93/37/EΟΚ, της 14ης Ιουνίου 1993, περί συντονισμού των διαδικασιών για τη σύναψη συμβάσεων δημοσίων έργων (5), και 93/38/EΟΚ, της 14ης Ιουνίου 1993, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών (6), όπως τροποποιήθηκαν με την οδηγία 2001/78/EΚ της Επιτροπής (7), προβλέπουν τυποποιημένα έντυπα για τη δημοσίευση των εν λόγω προκηρύξεων.
(4)
Καθώς οι οδηγίες 92/50/EΟΚ, 93/36/EΟΚ και 93/37/EΟΚ αντικαταστάθηκαν από την οδηγία 2004/18/EΚ και η οδηγία 93/38/EΟΚ αντικαταστάθηκε από την οδηγία 2004/17/EΚ, είναι αναγκαίο να καταρτισθεί ένα ενιαίο σύνολο ενημερωμένων τυποποιημένων εντύπων τα οποία θα λαμβάνουν υπόψη τις πληροφορίες που απαιτούνται από τις εν λόγω οδηγίες και θα προβλέπουν τα έντυπα που θα πρέπει να κοινοποιούνται ηλεκτρονικά.
(5)
Τα κράτη μέλη πρέπει να μεταφέρουν στο εθνικό τους δίκαιο τις οδηγίες 2004/17/ΕΚ και 2004/18/ΕΚ το αργότερο έως τις 31 Ιανουαρίου 2006. Ωστόσο, ενδέχεται ορισμένα κράτη μέλη να μεταφέρουν τις οδηγίες αυτές πριν την εκπνοή της εν λόγω προθεσμίας. Πρέπει συνεπώς στα κράτη μέλη, όπου τα εθνικά μέτρα μεταφοράς τίθενται σε ισχύ πριν από την εκπνοή της προθεσμίας μεταφοράς στο εθνικό δίκαιο, οι αναθέτοντες φορείς κατά την έννοια της οδηγίας 2004/17/ΕΚ και οι αναθέτουσες αρχές κατά την έννοια της οδηγίας 2004/18/ΕΚ να χρησιμοποιήσουν τα τυποποιημένα έντυπα που καταρτίζονται με τον παρόντα κανονισμό από την ημερομηνία έναρξης ισχύος των εθνικών μέτρων μεταφοράς των εν λόγω οδηγιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τη δημοσίευση στην Επίσημη Εφημερίδα της Ευρωπαϊκής Ένωσης των προκηρύξεων και γνωστοποιήσεων που αναφέρονται στα άρθρα 41 έως 44 και 63 της οδηγίας 2004/17/EΚ, οι αναθέτοντες φορείς χρησιμοποιούν, από την ημερομηνία έναρξης ισχύος των αντίστοιχων εθνικών μέτρων μεταφοράς της οδηγίας 2004/17/EΚ και το αργότερο από την 1η Φεβρουαρίου 2006, τα τυποποιημένα έντυπα που παρατίθενται στα παραρτήματα IV έως IX, XII και XIII του παρόντος κανονισμού.
Άρθρο 2
Για τη δημοσίευση στην Επίσημη Εφημερίδα της Ευρωπαϊκής Ένωσης των προκηρύξεων που αναφέρονται στα άρθρα 35, 36, 58, 64, 69 και 70 της οδηγίας 2004/18/EΚ, οι αναθέτουσες αρχές χρησιμοποιούν, από την ημερομηνία έναρξης ισχύος των αντίστοιχων εθνικών μέτρων μεταφοράς της οδηγίας 2004/18/EΚ και το αργότερο από την 1η Φεβρουαρίου 2006, τα τυποποιημένα έντυπα που παρατίθενται στα παραρτήματα Ι, ΙΙ, ΙΙΙ και VΙΙΙ έως XIII του παρόντος κανονισμού.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Σεπτεμβρίου 2005.

Labels: 7
12
3